Vatandagi imkonsizlik yoshlarni xorijga haydamoqda
Mahalliy oliygohlarni bitirganlar ham, chet elda tahsil olganlar ham bir narsadan dod deydi: mavjud tuzum yangi avlodga imkon bermaydi.
Mahalliy tahlilchilar deydiki, oliy o’quv yurtlarini bitirgan yoshlarning 60-65 foizi ishsizlik sabab Rossiyada mardikorchilik bilan shug’ullanmoqda. Tojikistondan chet ellarga borib o’qiyotgan aksariyat yoshlar vatanlariga qaytishni istamaydi. Norasmiy ma’lumotlarga qaraganda, yoshlar qaytganida ham yana chetga ketishni istaydi. “Meni qaytishni istamasligim sababi birinchidan, u yerda hammasi tanish-bilish, odamga o’xshab yashab bo’lmaydi. Boyvachchalarning bolalari qimmat mashinalarni haydab yuradi, yaxshi joyda ishlaydi. Ularni ko’rib hasadi keladi odamni. Bu hasad bilan odam o’zini ichini eb yuboradi. Ularni hech nima qilmasdan shohona yurgani, o’zingizning hech ish qila olmasligingizdan, adolat va haqiqatni yo’qligidan qaytgizngiz kelmaydi. Yoshlar qaytib borsalar ham Rossiyaga boradi, Tojikistonga emas”. Uning fikricha Amerikadagi hayot yoshlarni juda tez o’zgartirib yuboradi. U yerda agar siz qonunni buzmasangiz, har qanday sohada o’zingiz bemalol yangi ish boshlay olasiz. Tojikistonda esa hammasi qarindosh-urug’chilikka bog'liq, deydi Mirbarot. Mahalliy oliy o’quv yurtlaridan birini sirtdan tugatgan Odiljon Mahkamiy diplomli odamlar orasida ham kelajakka ishonch yo’q deydi. Ish bo’lmasa, pul bo’lmasa, nimaga ishonasiz deya so'raydi u. “Davlat ishidagi 200-300 somoniy maoshiga (40-60 dollar) bolamni boqamanmi, xotinni boqamanmi, bolamga pampers olamanmi?” Odilning sinfdoshi, o’rta-maxsus bilim yurtini tugatgan payvandchi Safar Xalilov do’stining so’zlarini quvvatlar ekan, qiynalib bo’lsa-da, bir amallab ro’zg’or tebratayotganini aytadi. Fransiyaning Bordo shahrida yashayotgan Mirbarot G’arbdagi hayot bilan vatandagi manzarani taqqoslaydi. “Svet yo’q, gaz yo’q, sharoit yoq. Bu yerda esa bayramlarda chiqib ko’rdim, uysizlar-bomjlarga beriladigan ovqat bizda restoranda yoq. Bizda kasal bo’lib qolsangiz o’lasiz”. “Ukrainadan qaytganimga 4 oy bo’ldi. Polshaga ishga taklif qilishgandi, til bilmasligim pand berdi",- deydi Amir. "Qachongacha shunday hayot kechiramiz, bilmayman”. Mirbarot deydiki, G’arbda ham hayot jannat emas, odam uyga borib-kelib turishni istaydi. "Men Fransiyadan turib, Tojikistonda oxirgi kadrlar almashinuvini kuzatdim. Eski hammom, eski tos. Dunyo ko’rgan yoshlarni oldinga surish kerak, yoshlarga vazifa bersinlar. Bizga ishonmas ekanlar, biz ham boshqalarga ishonmaymiz",- deydi u. Tojikistondagi jamoatchi muxbir. Siyosiy, iqtisodiy, ijtimoiy va madaniy mavzularni yoritadi.